**נחמיה י-דברי הימים א' א: 'זכרה לי אלהי לטובה': בגנות השבח העצמי וחולשות אנושיות אחרות**

**דף למנחה**

המסורת היהודית העדיפה לאורך שנים את עזרא על פני נחמיה והבליטה אותו. אמנם במקומות שונים בתלמוד נחמיה מוצג כנביא (למשל, ברכות דף יג, עמוד א), ואין ספק שפועלו הוכר והוערך, אך משהו באופיו ובאופי זיכרונותיו עורר עליו את ביקורתם של חז"ל.

על השוני שבין עזרא הסופר איש הרוח לבין נחמיה איש המעשה, אפשר ללמוד מההשוואה בין תגובת עזרא לנישואי תערובת לעומת תגובתו של נחמיה. בעוד עזרא בוכה ומתענה, בוחר נחמיה בפעולה ואיננו בוחל גם בתגובה אכזרית כלפי מי שנישא בנישואי תערובת. אולם לא רק בכך נעוץ ההבדל, שכן המקרא משופע בפעולות של קנאות דתית שזכו לשבח דווקא.

על פי התלמוד הבבלי, סנהדרין דף צג, עמוד ב, אף שגם ספר עזרא נכתב על ידי נחמיה, הוא מיוחס לעזרא משני טעמים:

1. מפני שנחמיה החזיק טובה לעצמו, כפי שעולה מהחזרות המרובות של המילים 'זכרני אלוהי לטובה'.
2. מפני שנחמיה לא הסתפק בשבח עצמי אלא סיפר בגנות קודמיו.

לעומת חז"ל, בן סירא משמיט את עזרא מרשימת מנהיגי העם ומציין רק את נחמיה. נראה אם כן, שדמותו של נחמיה הייתה מורכבת, ולצד פעילות מנהיגותית נחושה, יעילה ופורייה, היו בה גם צדדים של גאווה ויהירות.

אולם גם חז"ל עצמם הכירו בגבול הדק, לעתים מטושטש, שבין כבוד עצמי לשבח עצמי מגונה; בין מודעות לערך עצמי לבין יוהרה. עניין זה עולה מהדיון בשאלה, מה פירוש 'שנא את הרבנות' וגם מסיפורים על חכמים כמו חוני המעגל. כמו נחמיה, חוני פעל למען עמו אך דעתו של שמעון בן שטח לא הייתה נוחה מהתנהגותו הגאוותנית כלפי האל. עם זאת, הוא הכיר בכך שחוני זוכה למעמד מיוחד בעיני האל כשל בן המתפנק אצל אביו. מעניין לציין שסופו של חוני לא היה רחוק מאותו נידוי ששמעון בן שטח איים בו, שכן לפי האגדה, הוא נרדם לשבעים שנה, וכשהקיץ, התברר לו שאינו יכול לחזור למשפחתו ולבית מדרשו, שכן אין מזהים אותו, והוא מת מצער הבדידות. נראה שמי שמכניס את עצמו למעגל סגור ומוציא את עצמו מהחברה בשל מעלותיו, סופו שאותה חברה שפעל למענה תוציא אותו מעצמה (תלמוד בבלי, מסכת תענית, דף כג, עמוד א).

נסיים בשיר בפרוזה של ויסלבה שימבורסקה על איוב, שבו דווקא אלוהים הוא המתגאה במעשה ידיו. נראה שגאווה זו היא כסות לכך שאין לאלוהים תשובה אמתית לשאלותיו ולטענותיו של איוב. איוב מקבל על עצמו, בלית ברירה, את התפקיד שיועד לו – גם הוא מבין שהוא חלק מיצירת מופת שאין לפגום בה. אולם אנו הקוראים נותרים עם סימני שאלה ועם המחשבה, שגם בני אדם עוטים על עצמם גאווה יתרה על מנת לכסות על חוסר ביטחון וספקות. הגאווה האלוהית מראה לנו כמה אנושית היא הנטייה לשבח עצמי.